OŠ ZVONIMIRA FRANKA  
S. S. Kranjčevića 2, Kutina  
Školska godina 2023./2024.

**Provedba nacionalnih ispita u 4. razredu**

**4., 6. i 8. ožujka 2024.**

**Uputa učenicima i roditeljima**

**Nacionalni centar za vanjsko vrednovanje obrazovanja** (NCVVO) u školskoj godini 2023./2024. provodi nacionalne ispite iz Hrvatskog jezika, Matematike i Prirode i društva **u svim osnovnim školama** u Republici Hrvatskoj. U ispitivanju sudjeluju **učenici 4. razreda** koji će u danima od 4. do 8. ožujka pisati ispite iz navedenih predmeta.

Nacionalni ispiti oblik su objektivnoga vanjskog vrednovanja koje svi učenici pišu pod istim uvjetima i u isto vrijeme. Cilj je tih ispita dobivanje objektivnih povratnih informacija kako bi se dobila realna slika učeničkih postignuća pojedinačno, na razini škole i na nacionalnoj razini.

Budući da je svrha nacionalnih ispita dobivanje **realne slike** odgojno-obrazovnog sustava Republike Hrvatske, za ispite se nije potrebno niti poželjno dodatno pripremati.

Raspored provedbe nacionalnih ispita:

|  |  |  |
| --- | --- | --- |
| **HRVATKI JEZIK** | **MATEMATIKA** | **PRIRODA I DRUŠTVO** |
| **Ponedjeljak, 4.3.2024.** | **Srijeda, 6.3.2024.** | **Petak, 8.3.2024.** |
| 8:30 ulazak u učionice, priprema | 8:30 ulazak u učionice, priprema | 8:30 ulazak u učionice, priprema |
| 9:00 – 10:15 prvi dio ispita | 9:00 – 10:00 provedba ispita | 9:00 – 10:00 provedba ispita |
| 10:15 – 10:45 pauza, gablec | *Završetak ispitivanja, odlazak na 3. nastavni sat* | *Završetak ispitivanja, odlazak na 3. nastavni sat* |
| 10:45 – 11:45 drugi dio ispita | / | / |
| *Završetak ispitivanja, odlazak učenika kući* | / | / |

*\*Za vrijeme pauze u ponedjeljak ispitna prostorija mora biti zaključana i nikome nije dozvoljen ulazak u nju.*

Za vrijeme pisanja nacionalnih ispita 4.b razred je u jutarnjoj smjeni i boravit će u učionici broj 7, a 4.a razred **u dane pisanja nacionalnih ispita bit će smješten u učionicu broj 9 i polazit će školu u** **jutarnjoj smjeni**. U dane kad se ne pišu nacionalni ispiti (utorak i četvrtak), **4.a razred polazit će nastavu u popodnevnoj smjeni** prema uobičajenom rasporedu.

Učenici 4. razreda u područnim školama za vrijeme pisanja nacionalnih ispita bit će smješteni u zasebne učionice područnih škola.

Raspored sjedenja bit će organiziran tako da će svaki učenik sjediti sam u klupi, a učenici će biti poredani abecednim redom. Prilikom ulaska u učionicu učenici moraju ostaviti torbe, jakne, mobitele, pametne satove i sve ostale predmete na za to predviđenim mjestima prema uputi voditelja ispitne prostorije.

Učenici prema uputi voditelja ispitne prostorije odlaze na svoje mjesto i nose samo dopušteni pribor. Svi su ostali predmeti na stolu zabranjeni.

|  |  |  |
| --- | --- | --- |
| Popis dopuštenog pribora: | | |
| **HRVATKI JEZIK** | **MATEMATIKA** | **PRIRODA I DRUŠTVO** |
| Kemijska olovka kojom se piše plavom ili crnom bojom koja se ne može brisati. | Kemijska olovka kojom se piše plavom ili crnom bojom koja se ne može brisati.  Grafitna olovka za skiciranje i konstruiranje, geometrijski pribor (šestar, dva trokuta ili jedan trokut i ravnalo). | Kemijska olovka kojom se piše plavom ili crnom bojom koja se ne može brisati. |

Nakon početka pisanja nacionalnih ispita učenici ne bi trebali napuštati ispitnu prostoriju. Ukoliko će to biti nužno, učenik može izaći u pratnji dežurnog učitelja.

U slučaju kašnjenja, učenik koji kasni manje od 15 minuta priključuje se pisanju nacionalnih ispita. Dežurni učitelj upućuje ga u proces. Ako kasni više od 15 minuta, ne može pristupiti ispitivanju.

Izostanak učenika iz škole na dan pisanja nacionalnih ispita potrebno je pravdati kao i svaki drugi izostanak s nastave. Naknadno pisanje nacionalnih ispita nije moguće.

Učenicima koji se školuju po redovitome programu uz individualizirane postupke ili redovitome programu uz prilagodbu sadržaja i individualizirane postupke prilagođavaju se ispitni materijal i/ili proces provedbe ispitivanja. Ovim je učenicima omogućeno produženo vrijeme pisanja nacionalnih ispita u trajanju od 50% vremena, bude li to potrebno.

Iako Škola neće dobiti pojedinačne rezultate učenika te se učenicima uspjeh na nacionalnim ispitima ni na koji način ne vrednuje u Školi, učenici bi trebali uložiti trud u pisanje ispita (bez dodatne pripreme) kako bi se dobila povratna informacija o stvarnom stanju. Savjetujemo da se učenici noć prije pisanja nacionalnih ispita dobro naspavaju, da ujutro doručkuju te da prije ulaska u ispitnu prostoriju obave nuždu i popiju vode.

U slučaju bilo kakvih pitanja roditelji se mogu obratiti svojim razrednim učiteljicama ili psihologinji Škole.

Koordinatorica nacionalnih ispita:  
Stručna suradnica psihologinja  
Ena Pipal, mag. psych.